**Έκθεση της Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για τους κανονισμούς «Οι περί της Λειτουργίας και του Ελέγχου Καζίνου (Όροι Υπηρεσίας Υπαλλήλων) Κανονισμοί του 2023»**

**Παρόντες:**

|  |  |
| --- | --- |
|  Κυριάκος Χατζηγιάννης | Χρύσης Παντελίδης |
|  Αβέρωφ Νεοφύτου | Ηλίας Μυριάνθους  |
|  Κώστας Κώστα | Μιχάλης Γιακουμή |
|  Ανδρέας Πασιουρτίδης | Σταύρος Παπαδούρης |
| Πανίκος Λεωνίδου |  |

 Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε τους πιο πάνω κανονισμούς σε δύο συνεδρίες της, που πραγματοποιήθηκαν στις 5 και 12 Μαρτίου 2024. Στο πλαίσιο της εξέτασης των υπό αναφορά κανονισμών από την επιτροπή κλήθηκαν και παρευρέθηκαν ενώπιόν της εκπρόσωποι του Υπουργείου Ενέργειας, Εμπορίου και Βιομηχανίας, του Υφυπουργείου Τουρισμού, του Τμήματος Δημόσιας Διοίκησης και Προσωπικού του Υπουργείου Οικονομικών, της Νομικής Υπηρεσίας της Δημοκρατίας, καθώς και ο εκτελεστικός διευθυντής της Εθνικής Αρχής Παιγνίων και Εποπτείας Καζίνου Κύπρου και εκπρόσωποι της Ομοσπονδίας Ημικρατικών Οργανισμών Συνομοσπονδία Εργαζομένων Κύπρου (ΟΗΟ-ΣΕΚ).

 Η Παγκύπρια Εργατική Ομοσπονδία (ΠΕΟ) και η Δημοκρατική Εργατική Ομοσπονδία Κύπρου (ΔΕΟΚ), παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σημειώνεται ότι στο στάδιο της εξέτασης των κανονισμών παρευρέθηκαν επίσης τα μέλη της επιτροπής κ. Νίκος Σύκας και Γιαννάκης Γαβριήλ.

 Σκοπός των προτεινόμενων κανονισμών, οι οποίοι εκδίδονται δυνάμει των άρθρων 11(7), 13(1) και 13(2)(γ) του περί της Λειτουργίας και του Ελέγχου Καζίνου Νόμου, είναι η θέσπιση κανονισμών για τη ρύθμιση των όρων υπηρεσίας του προσωπικού της Εθνικής Αρχής Παιγνίων και Εποπτείας Καζίνου. Ειδικότερα, με τους κανονισμούς προβλέπονται μεταξύ άλλων οι όροι και οι διαδικασίες για τον διορισμό ή/και προαγωγή υπαλλήλων στην Αρχή, η παραίτηση ή αφυπηρέτηση από την υπηρεσία αυτής, τα καθήκοντα και οι υποχρεώσεις του προσωπικού, καθώς και ο καθορισμός πειθαρχικού κώδικα των υπαλλήλων της Αρχής.

 Σημειώνεται ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση των κανονισμών, σύμφωνα με τις πρόνοιες του Κανονισμού 40Α του Κανονισμού της Βουλής των Αντιπροσώπων. Ειδικότερα, ακολουθήθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

 Σύμφωνα με τον εκτελεστικό διευθυντή της Αρχής και την εισηγητική έκθεση που συνοδεύει τους κανονισμούς, για την ετοιμασία τους λήφθηκαν υπόψη οι αντίστοιχοι κανονισμοί για τους όρους υπηρεσίας του προσωπικού οι οποίοι διέπουν τον δημόσιο και ευρύτερο δημόσιο τομέα και έτυχαν διαβούλευσης με τους εκπροσώπους των συνδικαλιστικών οργανώσεων. Ο ίδιος εκπρόσωπος σημείωσε ότι η Αρχή στελεχώνεται από άτομα στη βάση συμβάσεων ορισμένου χρόνου, η διάρκεια ισχύος των οποίων λήγει τον Ιούνιο του τρέχοντος έτους. Συναφώς, όπως ο ίδιος σημείωσε, η έγκριση των κανονισμών είναι αναγκαία, ώστε να τροχοδρομηθούν οι διαδικασίες πρόσληψης μόνιμου προσωπικού πριν από τη λήξη των εν λόγω συμβάσεων. Επ’ αυτού πρόσθεσε ότι τα σχετικά σχέδια υπηρεσίας είναι έτοιμα και έχουν ήδη συζητηθεί με το προσωπικό.

 Στο πλαίσιο της συζήτησης των κανονισμών, την επιτροπή απασχόλησαν μεταξύ άλλων τα ακόλουθα:

1. Πρόνοιες των κανονισμών οι οποίες διατυπώνονται ασαφώς ή αόριστα, κατά τρόπο που ενδεχομένως να προκαλείται δυσκολία στην ερμηνεία τους, όπως μεταξύ άλλων αναφορές σε αδικήματα που ενέχουν έλλειψη εντιμότητας ή ηθική αισχρότητα ή αναφορές σε λόγους που επηρεάζουν σημαντικά τη δέουσα εκπλήρωση καθηκόντων των υπαλλήλων, χωρίς τα προαναφερθέντα αδικήματα ή οι λόγοι να εξειδικεύονται.
2. Η πρόνοια σύμφωνα με την οποία υπάλληλος ο οποίος διαπιστώνει ή έχει εύλογη υποψία ότι έχει τελεστεί πράξη διαφθοράς ή δωροδοκίας από άλλο υπάλληλο κατά την εκτέλεση των καθηκόντων του οφείλει να το αναφέρει εγγράφως στον εκτελεστικό διευθυντή της Αρχής. Μέλη της επιτροπής σημείωσαν το ενδεχόμενο απροθυμίας ή ενδοιασμών από τους υπαλλήλους να προβαίνουν σε καταγγελία εις βάρος συναδέλφων τους, χωρίς να τους παρέχεται η αναγκαία προστασία.
3. Κατά πόσο κατά την ετοιμασία των κανονισμών λήφθηκαν υπόψη οι διατάξεις της ισχύουσας νομοθεσίας αναφορικά με το προσωπικό της δημόσιας υπηρεσίας και του ευρύτερου δημόσιου τομέα.

Σε ό,τι αφορά το υπ’ αριθμόν 1 ζήτημα, οι εκπρόσωποι της Νομικής Υπηρεσίας της Δημοκρατίας και του Τμήματος Δημόσιας Διοίκησης και Προσωπικού ανέφεραν ότι οι σχετικές πρόνοιες αποτελούν συνήθη νομική ορολογία και περιλαμβάνονται ήδη σε αριθμό ανάλογων κανονισμών για τη ρύθμιση των όρων υπηρεσιών του προσωπικού στον δημόσιο και ευρύτερο δημόσιο τομέα.

Αναφορικά με το υπ’ αριθμόν 2 ζήτημα, ο εκτελεστικός διευθυντής της Αρχής εισηγήθηκε την τροποποίηση των κανονισμών, ώστε να προστεθεί πρόνοια σύμφωνα με την οποία οποιαδήποτε ενημέρωση προς αυτόν αναφορικά με την τέλεση πράξης διαφθοράς ή δωροδοκίας από οποιοδήποτε υπάλληλο της Αρχής θα γίνεται τηρουμένων των διατάξεων της νομοθεσίας για την προστασία των πληροφοριοδοτών.

Αναφορικά με το υπ’ αριθμόν 3 ζήτημα, ο ίδιος εκπρόσωπος επιβεβαίωσε ότι στο στάδιο της ετοιμασίας των κανονισμών λήφθηκαν υπόψη όλες οι σχετικές νομοθεσίες που διέπουν τους όρους υπηρεσίας του προσωπικού στον δημόσιο και ευρύτερο δημόσιο τομέα και έχουν περιληφθεί σε αυτούς αντίστοιχες πρόνοιες, με εξαίρεση ορισμένες πρόνοιες οι οποίες δεν δύναται να τύχουν εφαρμογής λόγω του μικρού αριθμού μελών του προσωπικού της Αρχής.

Το Υπουργείο Ενέργειας, Εμπορίου και Βιομηχανίας στη βάση των πιο πάνω παρατηρήσεων επανεξέτασε τις πρόνοιες των κανονισμών και υπέβαλε στην επιτροπή αναθεωρημένο κείμενο στις 7 Μαρτίου 2024, το οποίο περιλαμβάνει μεταξύ άλλων τα ακόλουθα:

1. Ρητή αναφορά στις διατάξεις του περί Επαγγελματικού Σχεδίου Συνταξιοδοτικών Ωφελημάτων της Κρατικής Υπηρεσίας και του Ευρύτερου Δημόσιου Τομέα περιλαμβανομένων και των Αρχών της Τοπικής Αυτοδιοίκησης (Διατάξεις Γενικής Εφαρμογής) Νόμο αναφορικά με τη διαδικασία αφυπηρέτησης των υπαλλήλων της Αρχής για σκοπούς ορθότερης ερμηνείας της σχετικής πρόνοιας των κανονισμών.
2. Ρητή αναφορά στην εφαρμογή των διατάξεων του περί της Προστασίας Προσώπων που Αναφέρουν Παραβάσεις του Ενωσιακού και Εθνικού Δικαίου Νόμου, στις περιπτώσεις που υπάλληλοι αναφέρουν στον εκτελεστικό διευθυντή της Αρχής τη διαπίστωση ή υποψία τους ότι άλλος υπάλληλος της Αρχής έχει τελέσει πράξη διαφθοράς ή δωροδοκίας.

 Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, διαμόρφωσε τις πιο κάτω θέσεις:

1. O πρόεδρος και το μέλος της επιτροπής βουλευτές της κοινοβουλευτικής ομάδας του Δημοκρατικού Συναγερμού τάχθηκαν υπέρ της έγκρισης των κανονισμών.
2. Τα μέλη της επιτροπής βουλευτές των κοινοβουλευτικών ομάδων ΑΚΕΛ-Αριστερά-Νέες Δυνάμεις και του Δημοκρατικού Κόμματος, το μέλος της βουλευτής της Δημοκρατικής Παράταξης-Συνεργασία Δημοκρατικών Δυνάμεων, το μέλος της βουλευτής του Κινήματος Σοσιαλδημοκρατών ΕΔΕΚ και το μέλος της βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών των κανονισμών κατά τη συζήτησή τους ενώπιον της ολομέλειας του σώματος.

19 Μαρτίου 2024

Αρ. Φακ.: 23.03.060.069-2023

ΑΔ/ΜΓ/ΑΛ